ANC in Gauteng maak beloftes oor grond, e-tolDavid Makhura, premier van Gauteng. Foto: GCIS Die ANC in Gauteng het Sondag gesê hy sal alles in sy vermoë doen om volgende jaar se nasionale verkiesing “met ŉ oorweldigende meerderheid” te wen en dan weg te doen met e-tol in dié provinsie. “Die ANC se provinsiale konferensie het besluit e-tol moet gaan. Ons sê weg met e-tol!” het Jacob Khawe, die nuutaangestelde provinsiale sekretaris, by die konferensie by die St. George’s hotel in Irene, Pretoria, gesê. “Ons doen ook ŉ beroep op die regering om te kyk na lewenskostes wat die hoogte in geskiet het. Ons moet sê nee vir korrupsie. Nee vir staatskaping. Ons moet toegewyd wees om ŉ oorweldigende oorwinning vir die ANC in die 2019-verkiesing te verseker,” het Khawe gesê. Die drie dag lange konferensie het gister tot ŉ einde gekom. David Makhura, premier van Gauteng en voorsitter van die ANC in die provinsie, het ter afsluiting van die konferensie gesê dat die party nie sal wag vir die parlement om tot ŉ slotsom te kom oor die kwessie rondom onteiening sonder vergoeding nie, maar sal voortgaan om oop grond so gou as moontlik beskikbaar te stel. “Ons gaan nie vir die parlement wag nie. Ons sal onbeboude grond, insluitend regeringsgrond, teruggee aan die mense. Ons is vasbeslote dat die grond teruggee moet word aan die volk,” het Makhura gesê. Hy het gesê die ANC is ook vasbeslote om die sosio-ekonomiese probleme wat inwoners in die gesig staar aan te spreek. “Ons wil die mense van Gauteng verseker dat die ANC julle baie ernstig opneem. Ons staan voor ŉ stryd en dit is om in 2019 te wen. Ons is gereed om die verkiesing te wen. Intussen is die ANC gereed om “hul stemme te laat hoor” tydens die verhore oor die voorgenome wysiging van die grondwet om onteiening sonder vergoeding moontlik te maak wat binnekort in Gauteng sal plaasvind. ŉ Opgewekte Makhura het gesê die provinsiale ANC is na afloop van die konferensie “meer verenig en vernuwe” en hy het belowe hy sal as die voorsitter van die ANC in Gauteng nie teleurstel nie.